Artemisia Gentileschi

**Artemisia Gentileschi** tiyir italiaf lingesik, nazbeikya ke Orazio Gentileschi lingesikye (&nbsp;1563-1639&nbsp;).

Grutepesa va lingeropa, Artemisia va alkafa nakila isu izvafa lajupartfir, i va oxi banugale torigini gu ani oluafi.

## Blirizva
### [[Roma]] (&nbsp;1593-1614&nbsp;)
Ina koe Roma bak 1593 koblir aze va zovdara is lingera koe lingexo ke gadikye raver. Orazio va Caravaggio nobar nume gan inafa lingerinda zo turestar. Yambafa nekinuca ke Artemisia Gentileschi vey Caravaggio kle tir mali rumeuca. Tisa san-perdafa bak 1610 va Susanna is toloye guazikye skur, i va trutca vey geltreva is listinda ke Caravaggio.

Wetce ayikya, va San Luca Cultim me ronodenfir, i va sistu lospasu va lingesikeem ke Roma is amuzesu va yambafa tavera. Batdume gadikye 
va ilkaf tavesik pu ina dafur, i va Agostino Tassi lingesik (&nbsp;1566-1644&nbsp;). Voxen bantel va Artemisia lajugriromeyar aze boer. Tassi va kurera rotuxadason abdizilir voxen ixam tir do kurenikya. Orazio Gentileschi gu papaf erkey arti konak aksat temotar. Alkaf enilt is malyerotafa ksubera banugale askid da ina san-anyustadafa zo naker enide va inafa volgunuca tumusad. Valevefa voda ke kristeva (&nbsp;zoesikya&nbsp;) is malyerotafa fikuca (&nbsp;nakera&nbsp;) va lana swavuca pakon razdatana gan yambafa warzera ke Artemisia ape co di nekid. Boesikye gu tanoya koflintafa tanda zo lanzar, neken bati restali tuke gijarotif nendasik zo nabildar. Yikya remi bata figapafa rekola wan linger.

Kadimi jiz, Orazio va nazbeya gu Pietro Antonio Stiattesi firenzef lingesik kokurer. Tolonga va Firenze koirubar aze va balemoy nazbeik di koblid.

### [[Firenze]] (&nbsp;1614-1620&nbsp;)

Artemisia Gentileschi va kiewatca koe Firenze gruper. Tir taneafa ayikya dostegana gu Cultim ta Zovdaropa. Medici dacik isu yasa va inaf fitc karolad. Va Galilei kotgrupaf altelopik (&nbsp;1564-1642&nbsp;) rungruper aze jontikedje di daalar. Bata rekola tir nazbukafa.

Voxen kurenik ke Artemisia nijer meblodik ixalarsas is tubozapan. Ina va in bulur aze ko Roma bak 1621 dimlakir.

### Roma az [[Venezia]] (&nbsp;1621-1630&nbsp;)

Va Roma mivvexon koirubar edje gadikye koe Genova re soker. Va Cassiano dal Pozzo grupelik is fukorlasik tunar. Va Nicolas Poussin (&nbsp;1594-1665&nbsp;) francaf lingesik dere nobamar. Inafa sposuca wetce deltusik tir gijafa voxen ta zikera va kolnapa dum berma ik uja ik wevala me zo narar. Acum wali 1627 is 1630 ko Venezia mallakir enide va jafasik banlize di trasir.

### [[Napoli]] az [[Engla]] (&nbsp;1630-1633&nbsp;)
Wan aneyasa va jafara, Artemisia Gentileschi ko Napoli bak 1630 mallakir. Va lana kiewatca koe bata widava seotar nume va yon lingeks mu wevala skur. Orazio gadikye re tir winugaf lingesik va aboyikeem ke Charles I ke Engla nume koe London blir. Artemisia gan nafalik tis dotayepesik va trutca zo imaxur nume va gadikye bak 1638 ko London kazokever. Voxen Orazio bak 1639 laizon mulufter. Artemisia va abica tanda koe Engla tiskir. Wana ke inafa blira zo grupenser, buluyuson va London moni 1642. Bak 1649 koe Napoli ina tigir ise tegison wan linger. Koe bata widava bak 1652 ok 1653 awalker.

Artemisia bak blira va katcalafa yambafa kiewatca grupeyer, kore lo jafasik va ayikye ta zikera va kolnapa abdialbad. Bat yambapik kaiki awalkera soe di zo vulkur. Inafa dimrokara bak 1916 tozuwer, tuke vayaks ke Roberto Longhi yambizvopik. Ayikyevaf lizor teni ke XX-eafa decemda va ina dere dulapeter isen konak berpot guon zo ziliyatad.

Gu dalaf yambik ke Caravaggio serna re zo torigir.

## Trutca
 
File:Susanna and the Elders (1610), Artemisia Gentileschi.jpg|Susanna is toloye guazikye

File:Artemisia Gentileschi Cleopatra2.jpg|Xonukera ke Cleopatra

File:Artemisia Gentileschi Selfportrait Martyr.jpg|Mivdelt ton awalkexik

File:The Virgin nursing the Child by Artemisia Gentileschi ca. 1616-1618.jpg|Ketikya vanvrodasa va nazbeye

File:Gentileschi judith1.jpg|Giuditta is zanisikya

File:Lucretia by Artemisia Gentileschi.jpg|Lucrezia

File:Joseph and Potiphar's Wife by Paolo Finoglia.jpg|Giuseppe is yerumanikya ke Putifarre

File:Portrait of a Gentleman (Antoine de Ville?) by Artemisia Gentileschi ca. 1626-1627.jpg|Delt va jiomik

File:Woman Playing a Lute by Artemisia.jpg|Ayikya kingusa

File:Gentileschi, Artemisia - Esther before Ahasuerus - c. 1628–1635.jpg|Ester is Assuero

File:Artemisia Gentileschi Cleopatra3.jpg|Cleopatra

File:Saint Catherine of Alexandria by Artemisia Gentileschi ca. 1635.jpg|Caterina tumtikya ke Aliskandarya

File:Saint Lucy by Artemisia Gentileschi ca. 1636-1638.jpg|Lucia tumtikya


## Dere rupec

## Stragela

## Ara vuestexa

|style="vertical-align: top;"|

|}